་པས། སྣོད་གཙང་མར་བཤོས་བུ་ཟུར་གསུམ་ལ་སྦྲུལ་དཀྲིས་པ། འཁོར་གསུམ་ལའང་ལག་ལེན་ལྟར་དང་། གཞན་ཡང་སྨན་རཀ སེམས་ཅན་ཆེ་ཆུང་གང་རུང་གི་ལག་པ། མདའ་དར་དམར་པོ། གཞན་ཡང་སྤྱན་གཟིགས་ཅི་འབྱོར་དང་བཅས་པ་སྟེགས་གཙང་མར་བཤམས་ལ། རང་ཉིད་ལྷར་གསལ་བའི་མདུན་དུ་ཁྲག་གི་རྒྱ་མཚོ་དམར་ནག་རབ་ཏུ་འཁྲུག་ཅིང་མེ་རླུང་འཚུབས་པའི་དབུས་སུ་ཧྲཱིཿལས་ལས་བྱེད་ཀྱི་བཤན་པ་དམར་པོ་རྔམས་ཤིང་ཁྲོས་པའི་གཟུགས་ཅན་ཕྱག་གཡས་རུ་མཚོན་རྣོན་པོ་ནམ་མཁའ་ལ་འཕྱར་ཞིང་གཡོན་དམ་ཉམས་པའི་ཙིཏྟ་བཟུང་ནས་ཞལ་དུ་གསོལ་བ། སྐུ་ལ་བསྭེ་ཁྲབ་དང་བསྭེ་རྨོག་གྱོན་པ་རླུང་ལྟར་མགྱོགས་པའི་རྟ་དམར་ལ་ཞོན་པ། དེའི་རྒྱབ་ཏུ་ཤིན་ཏུ་མཛེས་པའི་སྨན་མོ་གསེར་གཡུའི་རྒྱན་དང་ལྡན་པ། མདའ་དར་དང་མེ་ལོང་འཛིན་པ། མདུན་དུ་འགུགས་བྱེད་བཙན་གྱི་བཤན་པ་དམར་པོ་གཡས་ལྕགས་ཀྱུ་དང་གཡོན་ཞགས་པ་བསྣམས་པ། གཡས་སུ་སྒྲོལ་བྱེད་བདུད་གྱི་བཤན་པ་ནག་པོ་གཡས་རལ་གྲི་དང་གཡོན་བདུད་ཞགས་འཛིན་པ། གཡོན་དུ་སྲོག་གཅོད་གཤིན་རྗེའི་བཤན་པ་དམར་ནག་གཡས་སྙིང་དང་གཡོན་ཟངས་གྲི་འཛིན་པ། དེ་གསུམ་ཀའང་ཞབས་གཉིས་བརྐྱང་བསྐུམ་བསྒྲད་པའི་ཚུལ་གྱིས་བཞུགས་པ། སྦྲུལ་དང་དུར་ཁྲོད་ཀྱི་ཆས་ཀྱིས་བརྒྱན་པ་འཇིགས་པའི་གཟུགས་ཅན། དེ་རྣམས་ཀྱི་ཕྱི་རོལ་དུ་བཙན་གྱི་དམག་ཚོགས་འབུམ་ཕྲག་བསམ་གྱིས་མི་ཁྱབ་པས་བསྐོར་བ། ཐམས་ཅད་ཀྱང་མཚོན་ཆ་སྣ་ཚོགས་པ་ཐོགས་ནས་གདུག་པ་ཅན་སྒྲོལ་བ་ལ་རིངས་པར་གཏུམ་ཞིང་རྔམས་པའི་ཧ་སྒྲ་དང་བསྭ་སྒྲ་ཆེན་པོས་གནམ་ས་གཡོ་བ། དྲག་ཤུལ་གྱི་ནུས་པ་ཐོགས་པ་མེད་པ། ལྷ་མ་སྲིན་སྡེ་བརྒྱད་དང་བཅས་པ་རྣམས་ཀྱི་སྙིང་ཁར་ཏྲི་རང་གི་ཐུགས་ཀ་ནས་འོད་འཕྲོས་ཐིམ་ཡུལ་བདེ་ཆེན་ཕུག་དང་རང་བཞིན་གྱི་གནས། ཁྱད་པར་བླ་མ་གོང་མའི་གདན་ས་སོགས་ནས་དམ་ཅན་ཆེན་པོ་འཁོར་དང་བཅས་པ་སྐད་ཅིག་གིས་སྤྱན་དྲངས་བཛྲ་ས་མཱ་ཛཿ དྲི་ཞིམ་སྤོས་དཀར་གྱི་དུད་པ་དང་། ར་ཚིལ་གྱིས་གསུར་དུད། དབྱངས་སྙན་རོལ་མོ་དང་བཅས་པས་སྤྱན་འདྲེན་པ་ནི།། ཀྱཻ⁽1729⁾ སངས་རྒྱས་བསྟན་པ་སྲུང་བའི་ཕྲིན་ལས་པ། །དམ་ཉམས་དགྲ་བོ་སྒྲོལ་བའི་བཤན་པ་སྟེ། །གང་བཅོལ་ལས་རྣམས་སྒྲུབ་པའི་ཕོ་ཉ་བ། །དགེ་བསྙེན་ཆེན་པོ་དམ་ཚིག་བརྩེ་གདུང་ཅན། །ཐིམ་ཡུལ་བདེ་ཆེན་ཕུག་གི་གནས་མཆོག་ནས། །འཁོར་བཅས་མཆོད་པའི་གནས་འདིར་སྤྱན་འདྲེན་ན། །དབྱངས་སྙན་རོལ་མོར་བཅས་པས་ཁྱོད་འབོད་དོ། །ཐོགས་མེད་རྫུ་འཕྲུལ་ལྡན་པས་འདིར་གཤེགས་ཤིག། ཧཱུྃ། མཐོ་བ་སྲིད་པའི་ཡང་སྟེང་གི །རྩུབ་འགྱུར་ཚལ་ན་རུ་མཚོན་ཅན། །དཀར་པོ་ལྷ་ཡི་དབང་ཕྱུག་གི །དམག་དཔོན་ཆེན་པོ་གཤེགས་སུ་གསོལ།། ཧཱུྃ། དམའ་བ་ས་འོག་རིམ་པ་དགུའི། །གྲོང་ཁྱེར་མཆོག་ནས་སྲོག་བདག་དམར། །ཆོས་ཀྱི་རྒྱལ་པོ་གཤིན་རྗེ་ཡི། །ལས་མཁན་ཆེན་པོ་གཤེགས་སུ་གསོལ།། ཧཱུྃ། བར་གྱི་བདུད་ཡུལ་ཁ་རག་གླིང་། །གདོང་དམར་ཡུལ་ནས་ཨ་བསྭེ་རྒྱལ། །ཞང་ཞུང་བོན་གྱི་སྐྱོང་བ་ཆེ། །དགྲ་ལྷའི་རྒྱལ་པོ་གཤེགས་སུ་གསོལ།། ཧཱུྃ། ལྷག་པར་མོན་ཁམས་ཐིམ་པོ་ཡི། །བདེ་ཆེན་གནས་ན་བཙན་རྒོད་རྒྱལ། །རིག་འཛིན་བླ་མའི་བཀའ་ཉན་མཆོག །ཇག་པ་མེ་ལེན་གཤེགས་སུ་གསོལ།། ཧྲཱིཿ བསྟན་སྲུང་རྒྱ་མཚོའི་གཙོ་བོ་བྱ་རོག་མཚན། །གང་གི་བཀའ་ཉན་ལས་ཀྱི་གཤིན་རྗེའི་འཕྲུལ། །སྲིད་གསུམ་ཀུན་ལ་དབང་བྱེད་སྲོག་གི་བདག །གདོང་དམར་ཡུལ་ན་བཙན་རྒོད་ཨ་བསྭེ་རྒྱལ། །དགེ་བསྙེན་ཆེན་པོ་རྡོ་རྗེ་དགྲ་འདུལ་རྩལ། །རྣལ་འབྱོར་གདུང་བའི་སེམས་ཀྱིས་སྤྱན་འདྲེན་ན། །རྒྱ་བོད་ཞང་ཞུང་ལི་མོན་ཐིམ་ཡུལ་ཕུག །རང་བཞིན་གནས་དང་གྲུབ་པའི་གཞལ་ཡས་ནས། །དམ་ཚིག་གཉན་པོའི་ཕྲིན་ལས་རྗེས་དགོངས་ལ། །བཙན་དམག་བཤན་པ་འབུམ་སྡེའི་འཁོར་ཚོགས་བཅས། །སྟོང་གསུམ་ཉུལ་བའི་རྫུ་འཕྲུལ་མཐུ་རྩལ་གྱིས། །མ་ཐོགས་མྱུར་དུ་གནས་འདིར་གཤེགས་སུ་གསོལ། །དམ་བཞག་ནི། སྔོན་ཚེ་འཇམ་དཔལ་དབང་ཆེན་རྟ་མཆོག་དང་། །པདྨཱ་ཀ་རས་དམ་ཚིག་གཉེར་ཁ་གཏད། །བརྒྱུད་གསུམ་རིག་འཛིན་སྲུང་མར་དབང་བསྐུར་ཞིང་། །ལོག་འདྲེན་བདུད་དགྲ་སྒྲོལ་བའི་བཤན་པར་བསྐོས། །ཁྱད་པར་མཉམ་མེད་འབྲུག་པ་ཡབ་སྲས་རྗེས། །རྣལ་འབྱོར་ཡོངས་ཀྱི་དགྲ་ལྷར་མངའ་གསོལ་ནས། །སྒྲུབ་བརྒྱུད་བསྟན་པའི་མེལ་ཚེར་བཀའ་བསྒོས་བཞིན། །དམ་ལས་མ་འདའ་བཅོལ་བའི་ཕྲིན་ལས་མཛོད།། ཨོཾ་ཧྲཱིཿཤྭ་ཏྲི་གུར་ལང་ཨཱ་ར་བཛྲ་བྷྱོ་ཛཿཛཿ དམ་ལ་བཞག་པ་ནི། ཀྱཻ⁽1729⁾ སྔོན་ཚེ་བཤན་པ་དམར་པོ་ཁྱོད། །སློབ་དཔོན་པདྨ་འབྱུང་གནས་ཀྱིས། །དམ་ཚིག་རྡོ་རྗེ་སྤྱི་བོར་བཞག །དགེ་བསྙེན་ཆེན་པོ་དམ་ལ་བཏགས། །མཁས་གྲུབ་འཇམ་དབྱངས་ཆོས་རྗེ་ཡིས། །དབེན་གནས་སྲུང་མར་བཀའ་བསྒོས་ཤིང་། །ཡོངས་འཛིན་ངག་གི་དབང་པོ་ཡིས། །སྒྲུབ་བརྒྱུད་བསྟན་པའི་གཉེར་ཁ་གཏད། །རྗེ་བཙུན་ཆོས་ཀྱི་མགོན་པོ་ཡིས། །ཇི་ལྟར་དམ་ལ་བཞག་པ་བཞིན། །ཁྱོད་ཀྱང་དམ་ལས་མ་འདའ་བར། །བདག་གིས་བཅོལ་བའི་ཕྲིན་ལས་མཛོད། །མཆོད་པ་ནི། ཀྱཻ⁽1729⁾ ཁྱོད་ཀྱི་དགྱེས་པ་སྐྱེད་པའི་ཕྱིར། །མཆོད་རྫས་སྤྱན་གཟིགས་སྣ་ཚོགས་པ། །དངོས་འབྱོར་ཡིད་ཀྱིས་སྤྲུལ་བྱས་ནས། །མྱུར་མཛད་སྲུང་མ་ཁྱོད་ལ་འབུལ། །བཤོས་བུ་ཟུར་གསུམ་རི་ལྟར་བརྩེགས། །དཀར་དམར་ཤ་ཁྲག་རྒྱན་གྱིས་བརྒྱན། །དམ་རྫས་བདུད་རྩིས་བྲན་པ་འདི། །རྡོ་རྗེ་དགྲ་འདུལ་ཁྱོད་ལ་འབུལ། །དམ་ཉམས་དགྲ་བོའི་ཤ་དང་ཁྲག །ནང་ཁྲོལ་གློ་སྙིང་ཞག་དང་བཅུད། །སྲོག་དབུགས་དབང་པོ་རྣམ་ལྔར་བཅས། །བཤན་དམར་པོ་དགྱེས་པར་རོལ།། ཧཱུྃ། བསད་པའི་དམར་ཆོལ་ལྦུ་གསར་ཅན། །དགྲ་བོའི་སྙིང་རྩ་ནས་འབབ་དང་། །སྣ་ཚོགས་འབྲུ་ཡི་ཛ་གད་ཆང་། །གསེར་ཁ་གཡུ་ཁས་བརྒྱན་ཏེ་འབུལ།། ཧཱུྃ། དགྲ་མགོ་བྲེག་པའི་ཕྲེང་བ་གཏིབས། །ཤ་དྲི་གསར་པའི་ན་བུན་འཐུལ། །རྒྱལ་བའི་རུ་མཚོན་སྣང་བར་སྦར། །དཔའ་བའི་འབྲུག་སྒྲ་ལྡིར་བ་འབུལ།། ཧཱུྃ། ཡིད་གར་འོང་བ་སྒྲུབ་པའི་རྒྱན། །སྡང་བའི་དགྲ་བོ་འཇོམས་པའི་ཆས། །བརྣབ་འོས་ཁྱིམ་གྱི་གནང་ཆེན་ནོར། །ཕྱུགས་ཀྱི་འགྲོ་བ་ཀུན་ཀྱང་འབུལ།། ཧཱུྃ། རྟ་དམར་གླང་དམར་ར་དག་གི །ཤ་ནི་ངར་བཅས་བ་ལིངྟ་། །སྙིང་དང་ནང་ཁྲོལ་སྣ་ཚོགས་ཀྱིས། །རྒྱ་མཚོ་ཆེན་པོ་བྱས་ཏེ་འབུལ།། ཧཱུྃ⁽1729⁾ དམ་ཅན་དགྱེས་པའི་མཆོད་སྤྲིན་མཁའ་ཁྱབ་ཀློང་། །སྨན་རཀ་གཏོར་ཚོགས་བརྟན་གཡོའི་འདོད་ཡོན་ངོས། །ཕྱི་ནང་གསང་བའི་མཐུན་རྫས་ལོངས་སྤྱོད་ནོར། །ཉམས་པ་བསྒྲལ་བའི་ཤ་ཁྲག་དོན་སྣོད་དབང་། །སྔགས་རྒྱ་ཏིང་འཛིན་གྱིས་བརླབས་མ་ཚང་མེད། །མི་ཟད་དང་བའི་སེམས་ཀྱིས་འབུལ་གྱིས་བཞེས། །རྩ་བ་ཡན་ལག་དམ་ཚིག་ཉམས་ཆག་ཀུན། །མཐོལ་བཤགས་ཚངས་པར་སྩོལ་ལ་བཞེད་དོན་སྒྲུབས། །གཏོར་མ་འབུལ་བ་ནི་བསངས་སྦྱངས། རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ། བྷྲཱུྃ་ལས་གཏོར་རྫས་འདོད་པའི་ཡོན་ཏན་ལྔ་དང་ལྡན་པ་དགྲ་བགེགས་ཀྱི་ཤ་ཁྲག་ལ་སོགས་པ་དགེ་བསྙེན་ཆེན་པོ་འཁོར་དང་བཅས་པ་ཇི་ལྟར་དགྱེས་པའི་བཟའ་བཏུང་འབྱོར་པ་ཕུན་སུམ་ཚོགས་པ་དང་ལྡན་པར་གྱུར། ཨོཾ་བྷྲཱུྃ་ཏྲཱཾ་ཧྲཱི་ཨཱཿ ལན་གསུམ་བརྗོད་པས་བྱིན་གྱིས་བརླབས་ལ། ཨོཾ་སརྦ་སུཾ་ཏྲི་རི་ཏྲི་ཏ་ན་ན་ཁ་རེ་བྷྲཱུྃ་ཨི་དཾ་བ་ལིངྟ་ལན་གསུམ་མམ་ལྔའ་བདུན་སོགས་ཀྱིས་ཕུལ། དགེ་བསྙེན་ཆེན་པོ་རྡོ་རྗེ་དགྲ་འདུལ་འཁོར་དང་བཅས་པ་རྣམས་ཀྱིས། མཆོད་སྦྱིན་གྱི་གཏོར་མ་རྒྱ་ཆེན་པོ་འདི་ཚིམ་ཞིང་དགྱེས་པར་བཞེས་ལ། སངས་རྒྱས་ཀྱི་བསྟན་པ་སྲུང་། དཀོན་མཆོག་གི་དབུ་འཕང་བསྟོད། དགེ་འདུན་གྱི་སྡེ་སྐྱོང་། དཔལ་ལྡན་བླ་མ་དམ་པའི་སྐུ་ཚེ་བསྲིངས། ཁྱད་པར་དུ་རྣལ་འབྱོར་པ་བདག་ཅག་དཔོན་སློབ་འཁོར་དང་བཅས་པ་རྣམས་ཀྱི་འགལ་རྐྱེན་བར་ཆད་མི་མཐུན་པའི་ཕྱོགས་ཐམས་ཅད་ཉེ་བར་ཞི་ཞིང་། མཐུན་རྐྱེན་བསམ་པའི་དོན་མ་ལུས་པ་ཐམས་ཅད་མྱུར་དུ་འགྲུབ་པར་མཛད་དུ་གསོལ། གཞན་ཡང་གང་འདོད་པའི་ཕྲིན་ལས་བཅོལ་ལོ། །བསྟོད་པ་ནི། ཀྱཻ⁽1729⁾ དགེ་བསྙེན་རྡོ་རྗེ་དགྲ་འདུལ་ནི། །སྐུ་མདོག་དམར་པོ་གཟི་བརྗིད་ཅན། །རབ་འཇིགས་ཁྲོ་གཏུམ་རྔམས་པའི་ཞལ། །མི་ཤིགས་གོ་ཁྲབ་སྐུ་ལ་གསོལ། །ཕྱག་གཡས་མདུང་དམར་དགྲ་ལ་བསྣུན། །གཡོན་པས་དམ་ཉམས་ཙིཏྟ་གསོལ། །གསེར་གྭ་གཡུ་ཡི་ཕྲ་ཚོམ་ཅན། །སྲབ་འཇམ་དར་ལ་བརྒྱུས་པ་དང་། །རིན་ཆེན་དོ་ཤལ་མགུལ་དུ་འཕྱང་། །མྱུར་མགྱོགས་རྟ་དམར་རླུང་བཞིན་རྒྱུག །འགུགས་བྱེད་བཙན་གྱི་བཤན་པ་དང་། །སྒྲོལ་བྱེད་བདུད་ཀྱི་བཤན་པ་དང་། །སྲོག་གཅོད་གཤིན་རྗེའི་བཤན་པ་སོགས། །འཁོར་ཡང་བཤན་པ་འབུམ་སྡེས་བསྐོར། །བཀའ་སྲུང་ཆེན་པོ་དམ་ཚིག་ཅན། །བསྟོད་དོ་བདག་གིས་ཁྱོད་ལ་བསྟོད། །རྣལ་འབྱོར་བདག་ཅག་འཁོར་བཅས་རྣམས། །གཞི་ལམ་བྱེས་གསུམ་གར་འདུག་ཀྱང་། །རྒྱབ་ནས་སྐྱོར་ལ་མདུན་ནས་བསུས། །ལེགས་དང་སྤྲོད་ལ་ཉེས་དང་བསྣོལ། །བསམ་པ་སྒྲུབ་ལ་རེ་བ་སྐོངས། །ཤ་ཁྲག་བརྒྱན་པའི་གཏོར་མ་དང་། །དམ་རྫས་བདུད་རྩི་འདི་གསོལ་ལ། །བཅོལ་བའི་ཕྲིན་ལས་སྒྲུབ་པར་མཛོད།། ཧཱུྃ། གདུག་པ་ཁྱོད་ཀྱི་གཟུགས་ཀྱི་བྱིན། །མ་རུངས་ཇག་པའི་ཚ་ངད་ཀྱིས། །བར་ཆད་བགེགས་ཀྱི་ཕྱེ་མ་ལེབ། །ཐམས་ཅད་གཞོབ་ཀྱང་མེད་པར་བསྲེགས།། ཧཱུྃ། གཟིར་བའི་སྤྱན་གྱིས་མ་ནོར་བགེགས། །ཁྲོས་པའི་ཞལ་གྱི་མཆེ་བའི་རྩེར། །མེ་ལེན་དམ་ཚིག་ཉམས་པའི་སྲོག །འཇིག་རྟེན་ཁམས་ན་ཅང་མེད་དོ།། ཧཱུྃ། རྡོ་རྗེའི་རྨོག་ཞུ་ཁྲབ་ཆེན་ཕུབ། །མདུང་དམར་ཞགས་བཟུང་མདོ་དྲུག་ཆས། །ཞུབ་ཅན་རྟར་ཞོན་དཔའ་སྐྱེན་གདོང་། །སུས་ཀྱང་ཚུགས་པར་མི་ནུས་སོ།། ཧཱུྃ། སྲིན་བྱ་ཁུས་འདེབས་འཕར་ཁྱི་ངར། །བཙན་དམག་ཅོ་སྒྲས་ཁོལ་བ་རྣམས། །མེ་རུ་འབར་ཞིང་རླུང་དུ་འཚུབས། །དགྲ་བོའི་སྲོག་ལ་དུག་ཏུ་གྱུར།། ཧཱུྃ⁽1729⁾ འཇིགས་བྱེད་དྲེགས་པའི་སྡེ་དཔོན་གཤིན་རྗེའི་གཤེད། །མ་རུང་དུག་ལྔ་འཇོམས་ལ་ཁྲོས་པའི་གར། །དྲག་ཤུལ་ཆེན་པོ་གཏུམ་ཞིང་རྔམས་པའི་བྱིན། །དུས་མཐའི་མེ་དཔུང་རབ་གནོན་ཁྱོད་ལ་བསྟོད། །རྩུབ་འགྱུར་ཚལ་སོན་ལྷ་ཡི་དགྲ་ལྷའི་རྒྱལ། །སྲིད་པ་རྐོས་འདེབས་བདུད་གྱི་དམག་དཔོན་པོ། །གཤིན་རྗེའི་སྒྲོལ་གིང་ཆེ་བཙན་རོལ་པ་བདུན། །ཅིར་ཡང་སྣང་བའི་བཀའ་སྲུང་ཁྱོད་ལ་བསྟོད། །ཇག་པར་ཆས་པའི་བཙན་རྒོད་མཐུ་རྩལ་ཅན། །ཉི་མ་འབུམ་གྱི་གཟི་འཕྲོག་གཙིགས་པའི་ཞལ། །སྐྱེ་འགྲོའི་སྲོག་དབུགས་ཤ་ཁྲག་ཟར་རྔམས་པ། །མཐོང་བས་དྲེགས་པ་ཀུན་འདུལ་ཁྱོད་ལ་བསྟོད། །རིན་ཆེན་གོ་ཁྲབ་དར་གོས་རྒྱན་བརྗིད་ཅིང་། །རླུང་ཤུགས་ལས་འགེངས་རྟ་དམར་ལ་ཆིབས་ནས།། སྟོང་གསུམ་ཀུན་ཉུལ་སྡེ་བརྒྱད་ལས་ལ་འགྱེད། །ལྷ་སྲིན་དྲེགས་པའི་ཇག་དཔོན་ཁྱོད་ལ་བསྟོད། །ཕྱག་གཡས་མདུང་དམར་བ་དན་སྲིད་རྩེར་བསྒྲེང་། །བསྟན་པའི་རྒྱལ་མཚན་མངོན་མཐོ་འདོད་དགུའི་གཏེར། །གཡོན་པས་བདུད་བཞིའི་སྙིང་གསོལ་ཞགས་དམར་གྱིས། །དགྲ་བགེགས་སྙིང་འདྲེན་སྲོག་འཕྲོག་ཁྱོད་ལ་བསྟོད། །མཐུ་རྩལ་སྟོབས་ཀྱིས་འཇིགས་རྟེན་གསུམ་གཡོ་ཞིང་། །འགུགས་སྒྲོལ་སྲོག་གཅོད་བཤན་པ་མཆེད་གསུམ་དང་། །བཙན་བདུད་བཤན་རིགས་འཁོར་དམག་འབུམ་འབུམ་གྱིས། །བསྟན་དགྲ་འཇོམས་མཛད་འཁོར་བཅས་ཁྱོད་ལ་བསྟོད། །མྱུར་མགྱོགས་རྟ་དམར་འཇིགས་པའི་གླང་དམར་ར། །བྱ་གཅན་གཏུམ་དགུ་ཤ་ཟའི་འཁོར་གྲངས་མེད། །ཀླད་རོལ་ཤུལ་ཁྲིད་གནམ་ས་ཀུན་འགེངས་པའི། །ལས་བྱེད་བཤན་པ་དམར་པོ་ཁྱོད་པ་ལ་བསྟོད། །རྩ་རྒྱུད་རིག་འཛིན་བླ་མའི་བཀའ་བཞིན་དུ། །བཀའ་བརྒྱུད་བསྟན་སྐྱོང་ཆོས་བྱེད་སྒྲུབ་པ་པོའི། །སྡང་དགྲ་འདུལ་དང་ཕུན་ཚོགས་ལེགས་བྱས་དཔལ། །ཡིད་བཞིན་རྒྱས་པའི་ཕྲིན་ལས་མི་གཡེལ་མཛོད།། ཀྱཻ། གཤན་པ་དམར་པོ་མཐུ་དང་རྩལ་མ་ཞན། །རྣལ་འབྱོར་ཐུགས་དཀྲུག་དམ་ལོག་དཀོར་རྐུན་འདི། །ལོ་ཟླ་མ་བཞག་ལུས་སྲོག་རྟེན་དང་ཕྲོལ། །ཤ་ཁྲག་གཤན་པའི་ཚོགས་ཀྱིས་ཧབ་ཤ་རོལ། །དམ་ལ་མ་འདའ་བཅོལ་པའི་ཕྲིན་ལས་མཛོད། །བསྐང་བ་ནི་བསྐང་ཕྲེང་ལྟར་བསྐང་ལ། དེ་ནས་བཅོལ་བའི་ཕྲིན་ལས་རྣམས་མྱུར་དུ་སྒྲུབ་པར་ཁས་བླངས་ཏེ། སརྦ་གཙྪས་རང་གནས་སུ་གཤེགས་པར་བསམ་ལ། བསྐུལ་པ་ནི་གལ་ཏེ་བསྲུང་མ་ལས་ལ་བསྐུལ་བར་འདོད་ན། གཏོར་མ་མེ་དང་། དུག་དང་། ནད་དང་མཚོན་ཆར་བྱིན་གྱིས་རླབས་ལ། ལས་ལ་བསྐུལ་བ་ནི། ཧཱུྃ་ཕྱོ་ཕྱོ་དེ་ནི༴ ནས། ད་ཆོད་ཅིག བར་བསྐུལ་མང་ལྟར་བརྗོད། ཅེས་པ་འདིས་བསྐུལ་ཞིང་དམག་དཔུང་དང་བཅས་པ་དགྲ་ཕྱོགས་སུ་སོང་བར་བསམ་ལ། དགྲ་བོ་འཁོར་དང་བཅས་པ་ཐལ་བ་རླུང་གིས་གཏོར་བ་བཞིན་དུ་སོང་བར་བསམ་མོ།